રવિવારે દિલ્હીમાં ધર્માદેશ કાર્યક્રમના સમાપનમાં દેશભરથી આવેલા સંતોએ રામ મંદિર નિર્માણનો પ્રસ્તાવ પસાર કર્યો હતો. જેમાં કહેવામાં આવ્યું હતું કે, રામ મંદિરના નિર્માણ માટે કોઈપણ જાતની સમજૂતિ કે વાતચીત થશે નહીં અને સરકાર બને તેટલી ઝડપથી મંદિરના નિર્માણ માટે વટહુકમ લાવે. આ મામલે ભાજપના પ્રવક્તા શાહનવાઝ હુસૈને રામ મંદિરના નિર્માણની માગણીને સંતોનો અધિકાર ગણાવ્યો હતો. વધુમાં એમ પણ કહ્યું હતું કે, છેલ્લા આઠ વર્ષથી રામ મંદિર-બાબરી મસ્જિદ વિવાદ કોર્ટમાં હોવાથી જનતા કાયદો બનાવવાની માગણી કરી રહી છે. આ સાથે ભાજપ પ્રવક્તાએ એમ પણ કહ્યું હતું કે, હજી સુધી ભાજપમાં રામ મંદિરના નિર્માણ માટે કોઈપણ જાતની ચર્ચા કરવામાં આવી નથી.